Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 208/05)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»COLATURA DI ALICI DI CETARA«

EU-nr.: PDO-IT-02440 — 16.10.2018

BOB (X) BGB ()

1. Navn

»Colatura di Alici di Cetara«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.7. Fisk, bløddyr, skaldyr, ferske, og produkter på basis heraf

3.2. Beskrivelse af produktet med betegnelsen i punkt 1

»Colatura di Alici di Cetara« (ansjossaft) er et flydende produkt fremstillet ved gæring af ansjoser (Engraulis encrasicolus L.) i salt. Når produktet overgår til forbrug, skal det besidde følgende egenskaber: Klarhed: klar og blank. Farve: ravfarvet tenderende til mahognibrun. Duft: langvarig, intens og minder om duften af saltede ansjoser, ferske ansjoser og en salt duft af hav Smag: umami, kraftig og meget smagfuld, der skyldes brugen af ansjoser og salt som råvarer.

»Colatura di Alici di Cetara« er et ekstrakt med et højt proteinindhold, der består af frie aminosyrer, som umiddelbart kan optages af kroppen. Fedtindholdet er resultatet af cellenedbrydningsprocessen, der finder sted, når ansjoserne gærer i tæt kontakt med havsaltet inde i trætønderne og i terzigni (små tønder). Nedenstående tabel viser referenceværdierne for »Colatura di Alici di Cetara« ved afslutningen af saltnings- og gæringsprocessen.

Parametre Referenceværdi SALT ≥ 20 g pr. 100 g produkt PROTEINER ≥ 8 g pr. 100 g produkt FEDT Fra 0,1 til 3 g pr. 100 g produkt pH 5-7

3.3. Foder (kun for animalske produkter) og råvarer (kun for forarbejdede produkter)

Ansjoser (Engraulis encrasicolus) fanget i farvandet ud for Salerno-provinsen; havsalt med mellemstor eller stor kornstørrelse.

3.4. Specifikke etaper af produktionen, som skal finde sted i det afgrænsede geografiske område

Ansjoserne fanges i farvandet ud for Salerno-provinsen højst 12 sømil fra kysten. Forarbejdning, gæring, lagring og aftapning af den beskyttede oprindelsesbetegnelse »Colatura di Alici di Cetara« finder sted på behandlingsanlæggene i det specifikke område, der er defineret i punkt 4 nedenfor. Lagring og aftapning kan også udføres i cateringvirksomheder, men kun i Cetara kommune.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

Produktet med den beskyttede oprindelsesbetegnelse »Colatura di Alici di Cetara« skal sælges i klare og gennemsigtige glasbeholdere med en kapacitet på mindst 50 ml og højst 1 000 ml.

3.6. Særlige regler for mærkning af det produkt, som den registrerede betegnelse henviser til

Etiketten på glasbeholderne skal være forsynet med påskriften »Colatura di Alici di Cetara« D.O.P. (BOB), trykt med tydelige bogstaver, der ikke kan slettes, og som tydeligt kan skelnes fra enhver anden påskrift på etiketten. Mærkningen skal også være forsynet med følgende: a) logoet for BOB'en b) symbolet for Den Europæiske Union c) beholderens egenskaber: terzigno (lille tønde) eller tønde.

Hvis produktet er lagret, kan ordet »invocchiata« (»lagret«) anvendes på etiketten efterfulgt af lagringsperioden angivet i måneder/år.

Logoet for den beskyttede oprindelsesbetegnelse »Colatura di Alici di Cetara« indeholder fire stiliserede elementer: en terzigno, en afbildning af tårnet i Cetara inde i denne, en ansjos i forgrunden og endelig en dråbe ansjossaft.

4. Kort angivelse af det geografiske områdes afgrænsning

Fiskeriområdet omfatter farvandene ud for Salerno-provinsens kyst i varierende afstand fra kysten og afhængigt af fiskedybden (batymetri mellem 50 og 200 m) højst 12 sømil fra kysten. Alle stadier af tilberedning, forarbejdning, lagring og aftapning må udelukkende ske i kommunerne i Salerno-provinsen.

5. Tilknytning til det geografiske område

På grund af sin aroma og sine smagsegenskaber anvendes »Colatura di Alici di Cetara« som et naturligt krydderi og sauce til pasta og andre retter, hvad enten de er enkle eller mere komplekse.

Aromaen minder om saltede ansjoser sammen med lugten af havet, og den er langvarig og intens. Smagen er stærk og meget aromatisk.

Aromaen og smagsegenskaberne ved »Colatura di Alici di Cetara« skyldes de særlige forhold i fiskeriområderne ud for kysten i Salerno-provinsen samt de færdigheder, der anvendes ved forarbejdningen af ansjoserne, og de traditionelle beholdere, hvori gæringen finder sted.

Produktionsområdets fysiske kendetegn er meget usædvanlige: Mod nord er det afgrænset af Lattari-bjergkæden, som udgør rygraden af Amalfi- og Sorrento-kysten, med betydelige højdeforskelle (fra havniveau til mere end 1 400 meter over havet), og mod syd slutter det ved Cilendo-kysten, der har tilsvarende kendetegn. Desuden bidrager den store variation i havområdet til at skabe særlige miljøforhold, hvorunder de anvendte fiskearter udvikler sig: Der findes nogle meget dybe havområder inden for blot få sømil fra kysten, hvilket betyder, at ansjosfiskeriet i området foregår inden for højst 12 sømil fra kysten i en middeldybde på ca. 200 m. Havområdet har en høj saltholdighed på ca. 38 promille med en relativt lav vækst af fytoplankton. Dette betyder, at ansjoserne vokser mindre og langsommere og derfor har et lavt fedtindhold, hvilket bevirker, at de saltede ansjoser og saften, der fremkommer som følge af den langvarige saltningsproces, er mere velsmagende. Det lave fedtindhold nedsætter risikoen for kemiske reaktioner, der kan få de saltede ansjoser til at blive harske i løbet af gæringsperioden.

Man har altid drevet ansjosfiskeri fra mange kystbyer i Salerno-provinsen, og dette har ført til udviklingen af en helt særlig og udbredt færdighed med forarbejdningen og saltningen af ansjoserne, først i fiskerfamilierne og senere gennem etablering af små værksteder efterfulgt af mellemstore industrivirksomheder. Selv om »Colatura di Alici di Cetara« fremstilles på mellemstore virksomheder, sker det fortsat med stor håndværksmæssig dygtighed takket være de lokale arbejdstageres færdigheder.

En af de vigtigste færdigheder er, at arbejdstagerne i området, hovedsagelig kvinder, er i stand til at rense ansjoserne hurtigt og fejlfrit. Dette foregår udelukkende ved håndkraft for at sikre, at hoved og indvolde fjernes fuldstændig, og dette har en positiv indvirkning på kvaliteten, aromaen og smagsegenskaberne ved »Colatura di Alici di Cetara«, da det forhindrer udviklingen af eventuelle bitre noter.

Rensningen udføres umiddelbart efter, at ansjoserne er fanget, således at nedfrysning eller lange opbevaringstider i køleskab undgås, hvilket ellers ville forringe råvarernes kvalitet.

Desuden er arbejdstagernes færdigheder med at klargøre de traditionelle træbeholdere til saltning af ansjoserne også vigtig. Dette foregår udelukkende med håndkraft, hvor ansjoser og havsalt lægges skiftevis i lag. Når alle lagene er anbragt, lægger man et låg på beholderen, og derefter lægger man vægte oven på låget for at sikre, at der lægges tilstrækkeligt pres på.

Det er nødvendigt at fylde beholderen korrekt og at anbringe ansjoserne på en velordnet måde, idet man sørger for, at de ligger tæt sammen i de enkelte lag og er fuldstændig dækket af salt for at undgå risikoen for, at de bliver ødelagt på grund af uønskede oxideringsprocesser forårsaget af iltlommer. Disse betingelser er vigtige, da det er i denne beholder, at »Colatura di Alici di Cetara« opstår og udvikler sine organoleptiske egenskaber, mens de saltede ansjoser gærer.

I århundreder var »Colatura di Alici di Cetara« ikke bredt tilgængelig og fandtes udelukkende i området omkring Amalfi-kysten, navnlig i Cetara, hvor det er fast tradition, at den indgår i julefestlighederne og serveres sammen med spaghetti eller linguine.

Mediernes opmærksomhed har bidraget til at øge kendskabet til produktet.

Man begyndte at markedsføre produktet i anden halvdel af 1980'erne, først lokalt og derefter i større målestok.

»Colatura di Alici di Cetara« er et meget værdsat gastronomisk produkt i hele Italien og har i mange tilfælde krydset landegrænserne som en markant ingrediens fra det lokale køkken på Amalfi-kysten og navnlig i Cetara.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

Ministeriet indledte den nationale indsigelsesprocedure ved at offentliggøre ansøgningen om registrering af den beskyttede oprindelsesbetegnelse »Colatura di Alici di Cetara« i Italiens officielle tidende nr. 181 af 1. august 2018. Den fulde tekst til varespecifikationen er tilgængelig på webstedet:

https://www.politicheagricole.it/flex/cm/pages/ServeBLOB.php/L/IT/IDPagina/3335

eller

ved at gå direkte til hjemmesiden for ministeriet for landbrug, fødevarer og skovbrug (http://www.politicheagricole.it), klikke på »Prodotti DOP IGP« (øverst i skærmens højre side), dernæst på »Prodotti DOP IGP STG« (til venstre på skærmen) og til sidst på »Disciplinari di Produzione all'esame dell'UE«.

(1) EUT L 343 af 14.12.2012, s. 1.